Златният фонд на Българското национално радио е безценна колекция от аудио документи със статут на национален звуков архив и е член на Международната асоциация на звуковите и аудиовизуални архиви.
Златният фонд съхранява безсрочно над 16 хиляди архивни единици – звукови документи за значими събития от обществения живот в България и по света – политически, икономически, културни, спортни и др., документални записи на заседанията на Народното събрание, интервюта с изявени творци и общественици, изпълнения на стойностни художествени произведения.
Фондът се попълва основно от звукови документи, продукция на БНР, както и от записи, предоставени от външни лица и организации. Оригиналите се съхраняват в единственото за страната специализирано лентохранилище на БНР, намиращо се в Боровец.
За официално начало на Златния фонд се счита датата 27 ноември 1957 г., когато е регистриран първият звуков документ и започва описването и организирането на записите във ведомост. Най-старият запис във Фонда е от 1897 г. – „Българско хоро“ от Алоис Мацак, чешки капелмайстор и композитор с големи заслуги за развитието на българската военна музика.
Златният фонд става достояние на аудиторията чрез националните и регионалните радиопрограми и чрез избрано съдържание, публикувано на archives.bnr.bg.